Na podlagi prvega in drugega odstavka 146. c člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 38/14, 37/15, 56/15, 102/15, 30/16 in 42/16; v nadaljevanju: ZVO-1), 19. člena in prvega odstavka 25. člena Akta o ustanovitvi Eko sklada, Slovenskega okoljskega javnega sklada (Uradni list RS, št. 112/09, 1/12, 98/12 in 20/13) ter Splošnih pogojev poslovanja Eko sklada, Slovenskega okoljskega javnega sklada, št. 0141-1/2010-5, z dne 22. 4. 2010 (objavljeni na spletni strani http://www.ekosklad.si/dokumenti/spp.pdf), na podlagi programa Eko sklada, Slovenskega okoljskega javnega sklada, sprejetega v okviru Poslovnega in finančnega načrta Eko sklada, Slovenskega okoljskega javnega sklada, za leto 2016, potrjenega skladno s četrtim odstavkom 317. člena Energetskega zakona (Uradni list RS, št. 17/14 in 81/15; v nadaljevanju: EZ-1) s strani Vlade Republike Slovenije s sklepom številka 47602-1/2016/4 z dne 5. 1. 2016, Eko sklad, Slovenski okoljski javni sklad (v nadaljevanju: Eko sklad), objavlja

**JAVNI POZIV 43SUB-MORS16**

**Nepovratne finančne spodbude za nove naložbe v energetsko prenovo stavb javnega sektorja v lasti Republike Slovenije in v upravljanju Ministrstva za obrambo Republike Slovenije**

**1. PREDMET IN NAMEN JAVNEGA POZIVA**

Predmet javnega poziva so nepovratne finančne spodbude, namenjene Ministrstvu za obrambo Republike Slovenije (v nadaljevanju: MORS) za nove naložbe v energetsko prenovo stavb javnega sektorja, zgrajenih na območju Republike Slovenije, ki so namenjene občasnemu bivanju, nastanitvi ali poslovni dejavnosti, so v lasti Republike Slovenije in v upravljanju MORS (v nadaljevanju: stavbe). Stanovanjske enote v večstanovanjskih stavbah niso predmet tega javnega poziva.

Namen javnega poziva je povečanje rabe obnovljivih virov energije in večja energijska učinkovitost javnih stavb.

Nova naložba je naložba v energetsko prenovo stavbe, ki jo bo MORS (v nadaljevanju: vlagatelj), ki je investitor in financira naložbo, začel izvajati po oddaji vloge za pridobitev nepovratne finančne spodbude (v nadaljevanju: vloga) po tem javnem pozivu.

**2. ZAHTEVE ZA ENERGETSKO PRENOVO STAVBE**

Naložba v energetsko prenovo stavbe, ki je predmet vloge, vključuje izvedbo ukrepov v stavbi kot celoti in zajema vse njene stavbne elemente, ki imajo vpliv na rabo energije in njeno delovanje. Pri tem je mogoče posamezne ukrepe, ki predstavljajo energetsko prenovo, izvajati tudi po fazah, vendar mora tudi tako izvedena naložba kot celota izpolnjevati vse pogoje javnega poziva.

Pravica do nepovratne finančne spodbude se dodeli za naložbo v energetsko prenovo stavbe, katere izračunana potrebna toplota za ogrevanje stavbe ne sme presegati 25 kWh/m2a (energijski razredi A1, A2 in B1). Potrebna toplota za ogrevanje stavbe se izračuna na podlagi metodologije, ki jo predpisujeta Pravilnik o učinkoviti rabi energije v stavbah (Uradni list RS, št. 52/10; v nadaljevanju: PURES) in tehnična smernica TSG-1-004:2010 Učinkovita raba energije. Prav tako mora stavba najmanj 50 % letne dovedene energije za delovanje stavbe (ogrevanje, hlajenje, prezračevanje, klimatizacija, priprava tople vode in razsvetljava) pokriti iz obnovljivih virov energije, razen v primeru, ko je stavba oskrbovana iz sistema daljinskega ogrevanja ali hlajenja oziroma iz naprav SPTE z visokim izkoristkom v skladu s predpisom, ki ureja podpore električni energiji, proizvedeni v soproizvodnji toplote in električne energije z visokim izkoristkom in v primeru, ko mora stavba zaradi zagotavljanja neodvisne oskrbe z energijo uporabljati drug vir energije.

Pri načrtovanju ukrepov v naložbo energetske prenove stavbe morajo biti hkrati zagotovljene vsaj minimalne zahteve glede energetske učinkovitosti v stavbah, ki so določene s PURES in Tehnično smernico TSG-1-004:2010 Učinkovita raba energije, Pravilnikom o požarni varnosti v stavbah (Uradni list RS, št. 31/04, 10/05, 83/05, 14/07 in 12/13), Pravilnikom o prezračevanju in klimatizaciji stavb (Uradni list RS, št. 42/02, 105/02 in 110/02 – ZGO-1) in Navodili in tehničnimi usmeritvami za energetsko prenovo javnih stavb (MZI, april 2016).

Stavba mora imeti izdelan energetski pregled v skladu s Pravilnikom o metodologiji za izdelavo in vsebini energetskega pregleda (Uradni list RS, št. 41/16; v nadaljevanju: Pravilnik). V primeru, da je bil energetski pregled za stavbo že izdelan pred objavo Pravilnika, mora biti izdelan v skladu z Navodili za delo posredniških organov in upravičencev pri ukrepu energetske prenove stavb javnega sektorja (Poglavje 6.1, MZI, februar 2016) kot razširjeni energetski pregled oziroma v skladu s takrat veljavno zakonodajo na tem področju. V okviru energetskega pregleda mora biti definirana naložba v energetsko prenovo stavbe, ki je predmet vloge, s točno navedenimi cilji in ukrepi, ki bodo izvedeni oziroma so že bili izvedeni in predstavljajo del celotne naložbe v energetsko prenovo stavbe.

Naložba v energetsko prenovo stavbe vključuje ukrepe na zunanjem ovoju stavbe, ogrevanju in hlajenju, sistemu prezračevanja, pripravi tople sanitarne vode in razsvetljavi.

Ustreznost energetske prenove stavbe se bo preverjala na podlagi energetskega pregleda stavbe, projektne dokumentacije za potrjeno varianto naložbe v energetsko prenovo stavbe v investicijski dokumentaciji, projekta za izvedbo PZI: načrta arhitekture in načrta strojnih inštalacij, elaborata gradbene fizike za področje učinkovite rabe energije v stavbah za obstoječe in obnovljeno stanje ter drugih dokazil, navedenih v javnem pozivu.

Toplotne prehodnosti oken in vhodnih vrat, toplotne prevodnosti toplotno izolacijskih materialov ter tehnične lastnosti vgrajenih naprav in opreme morajo biti razvidne iz ustreznih dokazil, skladnih z veljavno zakonodajo. Okna in vrata morajo biti vgrajena po načelih tesnjenja rege v treh ravneh, kot je opredeljeno v smernici RAL za načrtovanje in izvedbo vgradnje zunanjega stavbnega pohištva.

**3. VIR IN VIŠINA SREDSTEV TER VIŠINA NEPOVRATNE FINANČNE SPODBUDE**

1. **vir in višina sredstev**

Sredstva za dodeljevanje nepovratnih finančnih spodbud se v skladu s prvim odstavkom 317. člena EZ-1 zagotavljajo s prispevkom na rabo energije za povečanje energetske učinkovitosti, ki bremeni daljinsko toploto, električno energijo ter trdna, tekoča in plinasta goriva.

Skupna višina sredstev po tem javnem pozivu znaša 500.000,00 EUR.

1. **višina nepovratne finančne spodbude in upravičeni stroški naložbe**

Višina nepovratne finančne spodbude ne sme presegati 40 % upravičenih stroškov naložbe oziroma posameznega ukrepa naložbe v energetsko prenovo stavbe. Upravičeni stroški naložbe so opredeljeni v Priročniku upravičenih stroškov pri ukrepu energetske prenove stavb javnega sektorja (MZI, april 2016). Stroški in izdatki, za katere je že bila dodeljena nepovratna finančna spodbuda Eko sklada ali spodbuda iz kateregakoli drugega vira, ne spadajo med upravičene stroške naložbe. Prav tako med upravičene stroške ne spadajo stroški ukrepov, ki so bili izvedeni pred oddajo vloge na javni poziv.

Upravičeni strošek naložbe v energetsko prenovo je lahko tudi generator toplote na obnovljiv vir energije, ki bo ogreval kompleks več stavb. V tem primeru se upravičeni stroški vgradnje generatorja toplote upoštevajo proporcionalno glede na kondicionirano površino posameznih stavb.

**4. UPRAVIČENEC ZA KANDIDIRANJE NA JAVNEM POZIVU**

Na javnem pozivu lahko sodeluje le MORS.

**5. DODATNE ZAHTEVE IN POGOJI ZA KANDIDIRANJE NA JAVNEM POZIVU**

1. **pravočasna in popolna vloga**

Osnovni pogoj za dodelitev nepovratne finančne spodbude je pravočasno oddana in popolna vloga. Vloga je pravočasna, če je oddana v času trajanja tega javnega poziva. Vloga mora biti oddana pred pričetkom del za izvedbo naložbe, ki je predmet tega javnega poziva.

Vloga je popolna, ko vlagatelj predloži v celoti izpolnjen obrazec Vloga 43SUB-MORS16 s podatki o vlagatelju in stavbi in obvezne priloge:

* kopijo gradbenega dovoljenja, če je potrebno;
* energetski pregled;
* investicijsko dokumentacijo;
* predračune/ponudbe izvajalcev posameznih ukrepov za izvedbo naložbe v energetsko prenovo stavbe s popisom del, materialov, gradbenih proizvodov, strojnih naprav in opreme;
* projektno dokumentacijo za izvedbo (PZI): načrt arhitekture, načrt strojnih inštalacij;
* elaborat gradbene fizike za področje učinkovite rabe energije v stavbah za obstoječe in prenovljeno stanje (tiskani izpis in datoteki v elektronski obliki);
* izračun deleža obnovljivih virov energije v odstotkih (%) pri zagotavljanju potrebne energije za delovanje stavbe (ogrevanje, hlajenje, prezračevanje, priprava tople vode in razsvetljava);
* dokazila za posamezne ukrepe, ki so predmet naložbe v energetsko prenovo stavbe:
* dokazila o toplotnih lastnostih zunanjega stavbnega pohištva (vertikalna okna, strešna okna, vhodna vrata);
* dokazila o toplotni prevodnosti toplotno izolacijskih materialov v toplotnem ovoju stavbe;
* dokazila o tehničnih lastnostih naprav in opreme;
* dokazila o že izvedenih ukrepih, ki so del naložbe v energetsko prenovo stavbe, ki je predmet vloge, in so bili izvedeni pred oddajo vloge;
* fotografije:
* obstoječe stavbe z vseh strani (posnete pred izvedbo naložbe);
* posameznih delov stavbe, iz katerih bo razvidno obstoječe stanje strehe, zunanjih zidov, tal, zunanjega stavbnega pohištva (vertikalna okna, strešna okna, vhodna vrata), ogrevalnega sistema, razsvetljave ipd. (posnete pred izvedbo naložbe);
* že vgrajene toplotne izolacije, iz katerih bo razvidna debelina in vrsta obstoječe izolacije, izmerjena z merilnim trakom (fotografija merilnega traku ob izolacijskem materialu), če se bo upoštevala že vgrajena (obstoječa) toplotna izolacija, ki ne bo odstranjena.

1. **pomen pojmov: naložba in ukrep**

Naložba v energetsko prenovo stavbe, ki je predmet vloge, vključuje izvedbo ukrepov v stavbi kot celoti, kar vključuje vse njene stavbne elemente, ki imajo vpliv na rabo energije in njeno delovanje. Pri tem je mogoče posamezne ukrepe, ki skupaj predstavljajo energetsko prenovo stavbe, izvajati tudi po fazah, vendar morajo biti vsi ukrepi izvedeni v roku, določenim z javnim pozivom. Naložba v energetsko prenovo stavbe, ki je predmet Vloge, mora izpolnjevati vse pogoje za energetsko prenovo stavbe, ki jih določa javni poziv.

1. **izvedba naložbe v skladu z veljavno zakonodajo**

Naložba, za katero bo dodeljena nepovratna finančna spodbuda, mora biti izvedena skladno z vsemi veljavnimi predpisi s področja graditve objektov in energijske učinkovitosti stavb, s predpisi, ki urejajo področje proizvodov, povezanih z energijo, ter drugimi veljavnimi predpisi.

1. **kandidiranje za izvedbo več naložb**

Vlagatelj lahko z eno vlogo kandidira in pridobi pravico do nepovratne finančne spodbude za eno ali več naložb.

1. **prepoved dodelitve spodbude za vgradnjo prototipne in rabljene opreme/naprav**

Nepovratna finančna spodbuda ne more biti dodeljena za naložbo, ki vključuje dobavo in vgradnjo prototipne in rabljene opreme oziroma naprav.

1. **izvedba naložbe s strani usposobljenega izvajalca z registrirano dejavnostjo**

Vgradnjo gradbenih proizvodov ter zagon posameznih naprav oziroma opreme, ki so predmet naložbe, lahko opravi le za to usposobljen izvajalec z registrirano dejavnostjo.

1. **prepoved odtujitve naložbe, ki je bila predmet nepovratne finančne spodbude**

Vgrajenih gradbenih proizvodov, strojnih naprav, opreme in stavbe, za katero je bila v okviru naložbe v energetsko prenovo stavbe dodeljena nepovratna finančna spodbuda, ni dovoljeno odstraniti ali odtujiti najmanj 3 (tri) leta po izplačilu nepovratne finančne spodbude.

1. **prepoved dodelitve nepovratne finančne spodbude v primeru že dodeljenih spodbud**

Nepovratna finančna spodbuda ne more biti dodeljena za naložbo, za katero je že bila dodeljena spodbuda s strani dobaviteljev električne energije, toplote, plina ter tekočih in trdnih goriv končnim odjemalcem po Uredbi o zagotavljanju prihrankov energije (Uradni list RS, št. 96/14).

**6. PRIDOBITEV OBRAZCEV IN INFORMACIJE O JAVNEM POZIVU**

Javni poziv in dokumentacija za prijavo z obrazci sta na voljo na spletni strani [www.ekosklad.si](http://www.ekosklad.si). Elektronska oblika dokumentacije za prijavo, ki si jo vlagatelj natisne sam, je enakovredna tiskanim obrazcem. Javni poziv in obrazce lahko vlagatelj tudi naroči na Eko skladu na telefonski številki 01 241 48 20 in jih brezplačno prejme po pošti. Za navedeno dokumentacijo lahko zaprosi tudi s pisnim zahtevkom, poslanim na naslov: Eko sklad, j.s., Bleiweisova cesta 30, 1000 Ljubljana.

Informacije o javnem pozivu lahko vlagatelj pridobi po telefonu na telefonski številki 01 241 48 20 vsak ponedeljek, sredo in petek med 13.00 in 14.30 uro.

**7. ROK IN NAČIN PRIJAVE**

Vlagatelj se lahko prijavi na javni poziv od dneva objave v Uradnem listu Republike Slovenije dalje. Javni poziv velja do objave zaključka javnega poziva v Uradnem listu Republike Slovenije.

Vlagatelj vloži pisno vlogo na predpisanih obrazcih z vsemi dokazili in prilogami osebno ali po pošti na naslov: Eko sklad, j.s., Bleiweisova cesta 30, 1000 Ljubljana.

**8. POSTOPEK OBRAVNAVE VLOG**

Pri odločanju o dodelitvi pravice do nepovratne finančne spodbude vlagatelju se uporablja postopek, določen z Zakonom o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13; v nadaljevanju: ZUP), če ZVO-1 ne določa drugače.

Vlagatelj, ki je upravičenec, lahko pridobi pravico do nepovratne finančne spodbude za novo naložbo ob upoštevanju višine razpisanih sredstev, omejitev in opredeljene višine nepovratne finančne spodbude po javnem pozivu ter prednostnega vrstnega reda prispetja popolne vloge na Eko sklad.

Za vlogo in odločbo o dodelitvi pravice do nepovratne finančne spodbude se taksa skladno z drugim odstavkom 2. člena in 1. točko 28. člena Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J in 32/16) ne plačuje.

**9. POGOJI ZA IZPLAČILO NEPOVRATNE FINANČNE SPODBUDE**

1. **sklenitev pogodbe**

Nepovratna finančna spodbuda bo izplačana na podlagi sklenjene pogodbe o izplačilu nepovratne finančne spodbude, skladno z izdano dokončno odločbo, s katero je bila vlagatelju dodeljena pravica do nepovratne finančne spodbude.

1. **rok za zaključek naložbe**

Rok za zaključek naložbe v energetsko prenovo stavbe je 36 (šestintrideset) mesecev od dokončnosti odločbe o dodelitvi nepovratne finančne spodbude. V tem roku morajo biti izvedeni vsi posamezni ukrepi, ki skupaj predstavljajo naložbo v energetsko prenovo stavbe in ki so opredeljeni v dokumentaciji, navedeni v 2. točki javnega poziva.

Datum izdaje računa/-ov, iz katerega/-ih nedvoumno izhaja, da so izvedeni vsi predvideni ukrepi naložbe v energetsko prenovo stavbe, se šteje za datum zaključka naložbe, če iz podatkov na računu/-ih oziroma posameznih verodostojnih dokumentov, priloženih dokumentaciji o zaključku naložbe, ne izhaja drugače.

V primeru objektivnih razlogov se rok za zaključek naložbe lahko podaljša. V primeru zamude roka za zaključek naložbe pogoji za izplačilo nepovratne finančne spodbude niso izpolnjeni.

1. **predložitev dokumentacije o zaključku naložbe**

Dokumentacijo o zaključku naložbe v energetsko prenovo stavbe mora vlagatelj predložiti najkasneje v 2 (dveh) mesecih po izteku roka za zaključek naložbe.

**Dokumentacija o zaključku naložbe mora obvezno vsebovati:**

* pogodbo o izplačilu nepovratne finančne spodbude, podpisano s strani prejemnika nepovratne finančne spodbude;
* uporabno dovoljenje za stavbo, v primeru, da je bilo pridobljeno tudi gradbeno dovoljenje;
* v primeru odstopanj od PZI načrtov: projekt izvedenih del (PID), in sicer načrt arhitekture in strojnih instalacij s popisom dejansko vgrajenih materialov, naprav in opreme; nov elaborat gradbene fizike za področje učinkovite rabe energije v stavbah (tiskani izpis in datoteka na zgoščenki) in nova dokazila, ki so navedena v javnem pozivu in jih je potrebno predložiti ob vlogi;
* račune izvajalcev posameznih ukrepov za izvedbo naložbe v energetsko prenovo stavbe s popisom del, materialov, gradbenih proizvodov ali strojnih naprav in opreme;
* dokazila o plačilu celotnih računov;
* fotografije izvedenih ukrepov, npr.:
* fotografije toplotne zaščite ovoja stavbe, posnete med izvedbo (npr. vgradnja toplotne zaščite v tla, obodne zidove, streho ipd., posnete med vgradnjo z merilnim trakom postavljenim ob vgrajeni izolacijski material) in fotografije po izvedbi;
* fotografije vgradnje zunanjega stavbnega pohištva, in sicer vertikalnih in strešnih oken ter vhodnih vrat (posnete med vgradnjo tako, da so razvidni vsi vgrajeni materiali, ki zagotavljajo tesnjenje v treh ravneh, kot je opredeljeno v smernici RAL) ter fotografije vsega vgrajenega zunanjega stavbnega pohištva;
* fotografije vgrajenega centralnega sistema prezračevanja z vračanjem toplote odpadnega zraka (razvodi, naprave);
* fotografije vgrajenega sistema za ogrevanje/hlajenje z generatorjem toplote/hladu (razvodi, naprave, regulacija);
* fotografije nove energijsko učinkovite razsvetljave;
* fotografije dokončane stavbe.

V primeru izvedbe posameznih ukrepov v energetsko prenovo stavbe lahko vlagatelj zaključno dokumentacijo za izvedbo posameznega ukrepa predloži po zaključku izvedbe tega ukrepa. V tem primeru bo pri izplačilu zadnjega izvedenega ukrepa potrebno obvezno predložiti še vso ostalo navedeno zaključno dokumentacijo, ki se nanaša na celotno naložbo v energetsko prenovo stavbe.

1. **izplačilo nepovratne finančne spodbude**

Nepovratna finančna spodbuda se izplača ob razpoložljivih sredstvih predvidoma v 60 (šestdesetih) dneh po prejemu in preveritvi zgoraj navedenih dokazil praviloma na bančni račun izvajalca/ev naložbe. Če je/so račun/-i že v celoti poravnan/-i, se nepovratna finančna spodbuda izplača na bančni račun prejemnika pravice do nepovratne finančne spodbude. Znesek izplačila se uskladi s predloženimi računi ob upoštevanju pogojev javnega poziva.

Izplačilo nepovratne finančne spodbude se lahko izvede po zaključku celotne naložbe v energetsko prenovo stavbe ali po prejemu in preveritvi vseh zahtevanih dokazil za izvedbo posameznega ukrepa naložbe v energetsko prenovo stavbe, a le v tistem znesku, ki predstavlja višino nepovratne finančne spodbude za izvedbo tega ukrepa.

Če naložba v energetsko prenovo stavbe ne bo v celoti izvedena v roku, ki je določen za izvedbo naložbe oziroma v tem roku ne bodo izvedeni vsi ukrepi, ki skupaj predstavljajo naložbo v energetsko prenovo stavbe, je vlagatelj Eko skladu dolžan vrniti že prejeta sredstva za posamezne ukrepe, ki predstavljajo energetsko prenovo stavbe, skupaj z zakonskimi zamudnimi obrestmi za obdobje od prejema do vračila neupravičeno pridobljene nepovratne finančne spodbude.

**10. NADZOR**

Eko sklad ima pravico kadarkoli v obdobju od izdaje odločbe o dodelitvi pravice do nepovratne finančne spodbude do 3 (treh) let po izplačilu nepovratne finančne spodbude z ogledi, preverjanjem dokumentacije ali na drug način preveriti namensko porabo nepovratnih sredstev, skladnost dokumentacije in izvedbe naložbe z določili javnega poziva in veljavnimi predpisi ter spoštovanje prepovedi odstranitve ali odtujitve predmeta nepovratne finančne spodbude.

V primeru ugotovljene nenamenske porabe sredstev, kršitev predpisov ali določil pogodbe o izplačilu nepovratne finančne spodbude je prejemnik nepovratne finančne spodbude dolžan Eko skladu vrniti prejeta sredstva skupaj z zakonskimi zamudnimi obrestmi za obdobje od prejema do vračila neupravičeno pridobljene nepovratne finančne spodbude.

**Eko sklad, Slovenski okoljski javni sklad**